b"\n_START_ARTICLE_\nFred Hoyle\n_START_SECTION_\n\xc5\xbdivljenje in delo\n_START_PARAGRAPH_\nHoyle je \xc5\xa1tudiral matematiko in teoreti\xc4\x8dno fiziko na Univerzi v Cambridgeu in tu leta 1939 diplomiral. Na univerzi je \xc5\xa1tudiral pri Peierlsu in Diracu. Izbrali so ga za \xc4\x8dlana Kolid\xc5\xbea St. John's. Med 2. svetovno vojno je ve\xc4\x8dino \xc4\x8dasa delal v Nutbournu za britansko admiraliteto pri razvoju radarja. Po vojni se je vrnil v Cambdridge, kjer je ostal do leta 1973. Leta 1944 je postavil teorijo o nastanku Oson\xc4\x8dja, ki izhaja iz predpostavke, da je bilo Sonce dvojna zvezda in da je njegova spremljevalka eksplodirala kot nova._NEWLINE_V enem od svojih zgodnjih \xc4\x8dlankov je obravnaval zanimivo uporabo antropi\xc4\x8dnega na\xc4\x8dela. Pri poskusu obravnave nastanka jeder v zvezdah je opazil, da bo v eni vrsti reakcije, reakciji trojnih \xce\xb1, ki proizvede ogljik, moralo imeti jedro ogljika natan\xc4\x8dno dolo\xc4\x8deno energijo. Velika koli\xc4\x8dina ogljika v Vesolju, ki omogo\xc4\x8da nastanek \xc5\xbeivljenja v njem, je kazala na to, da je tak\xc5\xa1na jedrska reakcija mo\xc5\xbena. Na podlagi teh predstav je predvidel energijske nivoje v ogljikovem jedru, ki so jih pozneje podprli s preskusi. Opisal je reakcije v notranjosti zvezd. Pomemben je s svojimi izra\xc4\x8duni starosti in temperatur zvezd._NEWLINE_Postavil je domnevo, da te\xc5\xbeji elementi nastanejo v sredicah zvezd iz vodika, kar so februarja 1987 ob eksploziji zvezde Sanduleak (SN1987A) potrdili. Za njegove misli iz leta 1957 je Fowler leta 1983 prejel Nobelovo nagrado za fiziko._NEWLINE_Hoyle je med prvimi uporabil teorijo relativnosti in sodobno fiziko v kozmologiji. S Hubblovim odkritjem \xc5\xa1irjenja Vesolja, se Hoyle ni zadovoljil z obstoje\xc4\x8dimi razlagami. Na tej osnovi je leta 1948 skupaj s Hermannom Bondijem in Thomasom Goldom razvil teorijo mirujo\xc4\x8dega stanja, kjer nova snov venomer nastaja in je vzrok \xc5\xa1irjenju Vesolja, z razliko od teorije prapoka, ki zahteva za\xc4\x8detek Vesolja. Hoyle je v bistvu skoval pojem prapoka, ko je kritiziral teorijo o njem. Izdelal je matemati\xc4\x8dno teorijo modela mirujo\xc4\x8dega stanja, ki je v skladu s splo\xc5\xa1no teorijo relativnosti. Z odkritjem kozmi\xc4\x8dnega mikrovalovnega sevanja ozadja so astronomi enoglasno sprejeli teorijo prapoka in teorija mirujo\xc4\x8dega stanja se je morala umakniti._NEWLINE_V 50. letih 20. stoletja je imel Hoyle na BBC-ju ve\xc4\x8d radijskih oddaj o astronomiji, ki so pozneje iz\xc5\xa1le v knjigi Narava Vesolja (The Nature of the Universe). Leta 1954 je sledil misli o namenskem Vesolju. Predvidel je obstoj kvazarjev._NEWLINE_Za\xc4\x8del je pisati tudi poljudne knjige in leta 1957 je napisal tudi prvi znanstvenofantasti\xc4\x8dni roman \xc4\x8crni oblak (The Black Cloud), v katerem se izka\xc5\xbee, da je najbolj razvita oblika \xc5\xbeivljenja v Vesolju medzvezdni plinski oblak. Po njegovih predlogah so posneli tudi televizijsko nadaljevanko \xc2\xbbA za Andromedo\xc2\xab\xc2\xa0(\xc2\xbbA for Andromeda\xc2\xbb). Leta 1957 so ga izvolili za \xc4\x8dlana Kraljeve dru\xc5\xbebe, leta 1972 pa je bil povzdignjen v vite\xc5\xa1ki red. Skupaj z Edwinom Ernestom Salpetrom je leta 1997 prejel Crafoordovo nagrado \xc5\xa0vedske kraljeve akademije znanosti._NEWLINE_V sodelovanju s \xc4\x8candro Vikramasingom je raz\xc5\xa1irjal teorijo, ki pojasnjuje, da je \xc5\xbeivljenje nastalo zunaj v Vesolju in se s pomo\xc4\x8djo panspermijev raz\xc5\xa1irjalo po prostoru. \xc5\xbdivljenje je na Zemljo po tej teoriji pri\xc5\xa1lo s stalnim dotokom virusov preko kometov._NEWLINE_Hoyle je s svojim neodobravanjem ve\xc4\x8dkrat razvnel burne razprave. Med drugim je dvomil o verodostojnosti fosila prapti\xc4\x8da, zaradi njegovega nasprotovanja v izbor Nobelove nagrade leta 1974 niso vklju\xc4\x8dili Jocelyn Bell Burnellove za njeno delo pri odkritju pulzarjev._NEWLINE_Skupaj z Burbidgom in Narlikarjem je leta 2000 s knjigo Druga\xc4\x8den pristop h kozmologiji: od stati\xc4\x8dnega Vesolja, preko prapoka do stvarnosti (A Different Approach to Cosmology: From a Static Universe through the Big Bang towards Reality) podprl teorijo la\xc5\xbenega mirujo\xc4\x8dega stanja. Delal je vse do svoje smrti._NEWLINE_Hoyle je znan tudi po tem, da se je z \xc5\xbeeno med dopustom vozil po nekdanji SFRJ._NEWLINE_Med letoma 1971 in 1973 je bil predsednik Kraljeve astronomske dru\xc5\xbebe."